Tsetse ber do no, nna hɛn afadze dɛ Akanfo no nnyɛ adze a ɔyɛ kyenkyenn na afei so ɔnnyɛ dza ɔdze kwabɔ anaa dza ɔmmfa ahokyer biara mmbrɛ hɛn. Nna obiara fi noara ne pɛ mu fa dza ɔwɔ noara dze yɛ no ho kɔ guabɔ ase a obiara nnse no hwee. Iyi ntsi, nna basabasayɛ biara nnyi hɔ na ɔma hɛn amambra so tu mpɔn dɛ mbrɛ hɛn mpanyimfo ahyehyɛ ato hɔ no. Sɛ yɛdze tsetse ber do afadze toto ndɛ ber yi hɛn afadze ho a, ɔwɔ mu dɛ oye; ɔma hɛn
ahosiehsie kɔ yie, ɔma afofor edwuma na ɔsan kyerɛ mpontu a aba hɛn adzepam edwuma no mu, naaso no fa bi no dze nsunsuando bɔn abotɔ ndɛ ber yi mbabun do. Aso dɛm nsunsuando bɔn yi yɛ dɛn ba? Akyerɛw yi bɛpɛnsapɛnsa bi mu.
Odzi kan, nsesa a ndɛ yi aba hɛn afadze mu no so ama yɛahwer hɛn amambra no faa ara. Nka no nna dwumadze biara na ho afadze. Ndɛ dze, mbabun tɔ dɛ wɔhyɛ afadze biara dze kopue beebiara a wɔpɛ a ɔmmfa hɔn ho koraa. Nkaa no, nna hɛn amambra na ɔkyerɛ bea obi fi na ndɛ dze, yɛdze no nyinara efuntuw mu koraa ma mpɛm pii no ɔyɛ dzen dɛ ibegyina dza obi hyɛ do dze akyerɛ bea ofi.
Ɔtɔ do bio, nsesa a aba hɛn afadze mu no dze edwamanbɔ ba. Edwamanbɔ pii a aba no pii gyina dza mbabun nya pɛ dɛ wɔbɛhyɛ eso wonnyin ho sika a wɔdze bɔtɔ. Mpɛm pii sɛ wɔkɔ sohyia midia no do a, ntar ahorow pii na wɔbɔ no enyikam dɛ ɔyɛfɛw na kwan biara do no, wɔbɛpɛ bi dze ayɛ hɔn ho. Dɛm afadze no faa ara yɛ dza no bo yɛ dzen papaapa. Sɛ ɔba do dɛm onyia no nnyi sika a ɔdze bɔtɔ a, nna afei ato no mbanyinsɛm ne nyɛe ama oeetum enya sika dze akɔtɔ ayɛ no ho. Aso iyi rennkɛma edwuamanbɔ nnkɔkɔ sor a? Iyi ama mbabun pii ahwer dza ɔda hɛn edzi dɛ Akanfo anaa mpo dɛ Ghananyi.
Otsia bio nye ewisɛm. Ne nyinara gyina mbabun pii hɔn pɛ dɛ wobenya dɛm afadze a no bo yɛ dzen eso ɔyɛ hɔn fɛw yi bi ahyɛ. Binom mpo tum kɔ hɔn anyɛnkofo hɔn adan mu kɛfa dza ɔnnyɛ hɔn dze dze kɛyɛ hɔn ho. Nnyɛ iyi nko, binom so tum kɔ efiadze kowia dɛ sika anaa dɛm afadze a ɔrohwehwɛ no bi hyɛ. Yetum hu dɛ, nsesa no yie dze na ne fa bi no mmboa.
Nsakyer a aba hɛn afadze mu so ama ɔman no ne eguadzi na sikasɛm ho nsɛm ayɛ nsɛm pii. Nkaa no a nkyɛ dza yɛwɔ no wɔ hɛn man mu ara na yɛdzɛ yɛ hɛn ho na ɔmma yɛmmbɔ kaw pii nnkɛfa afadze mmfi ɔman fofor mu?mmba. Nna iyi ma sika no dodowara ka ɔman yi mu. Ndɛ dze, ebɛnadze na yehu?
Iyi ne farba nyinara gyina dɛ ndzɛmba anaa afadze a yɛkra ba ɔman yi mu no dɔɔso kyɛn dza yɛyɛ dze kɔ amanaman do kɔtɔn. Iyi ma yɛhwer sika pii dɛ ɔman.
Esikan na ntokwa pii a aba mbabun ntamu wɔ sohyia midia do ne faa ara gyina nsesa a aba hɛn afadze mu. Obi mpo kakyerɛ obi dɛ onnyi no ho?ndzɛmba ɔnam dɛ nyimpa no nnyi afadze a aba do no bi ntsi. Mbabun pii noara na wosi akan wɔ ntarhyɛ mu a ɔnnyɛ adze a ɔwɔ hɔ anaa ɔka hɛn amambra ho.
Otwa tun no, nsesa a aba hɛn afadze mu no ama nkorɔfo pii a ahwer gyedzi a wɔwɔ hɔn mu dɛ mbabun. Akɛyɛ dɛ sɛ adze ba na wɔrehyɛ na annhyɛ bi anaa wɔrokɔ na annkɔ bi nna nnka ho. Dɛm tsebea yi dze nkyɛmu abɔ to mbabun ntamu dɛ hɔn a wotum tɔ afadze apapa dze yɛ hɔn ho na hɔn a wonntum nntɔ. Iyi ama mbabun piinara ahwer gyedzi na akokodur a wɔwɔ na ama sɛ wɔhwɛ na wonnkotum afa hɔn ho dɛ mbrɛ nkorɔfo rohwehwɛ a, wonntum nnyi hɔn ho mmpue nndzi dwuma a wɔwɔ ho nyimdzee a nnkyɛ ɔsɛ dɛ wodzi dze boa ɔman no.
Iyi ma yehu dɛ nsesa aba hɛn afadze mu no yie naaso no fa bi no yɛ dza ɔnnyɛ ahomka koraa.
